Uni
Uni er en etruskisk gudinde, som af romerne blev opfattet som identisk med Juno. Hun blev dyrket i mange etruskiske byer, ofte sammen med himmelguden Tinia og Menvra (svarende til den kapitolinske triade Jupiter, Juno, Minerva). Ifølge legenden overtalte de romerske præster Uni til at gå over til romerne under belejringen i 392 f.v.t. af den etruskiske by Veji. Derefter erobrede romerne byen og førte gudindens statue til Rom, hvor hun fik sit tempel på Aventinerhøjen.